title: Odluka Komisije оd 9. ožujka 2016. o osnivanju stručne skupine Komisije za ciljeve elektroenergetske interkonekcije

text:
               10.3.2016

               HR

               Službeni list Europske unije

               C 94/2

         ODLUKA KOMISIJE
   оd 9. ožujka 2016.
   o osnivanju stručne skupine Komisije za ciljeve elektroenergetske interkonekcije
   (2016/C 94/02)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   budući da:

               (1)

               Europsko vijeće pozvalo je 20. i 21. ožujka 2014. na brzu provedbu svih mjera za ostvarenje interkonekcije od najmanje 10 % instaliranog proizvodnog kapaciteta za električnu energiju za sve države članice. Europsko vijeće uputilo je poziv Komisiji da predloži posebne ciljeve interkonekcije koje je potrebno ostvariti do 2030.

               (2)

               Komisija je u svojoj Komunikaciji naslovljenoj „Europska strategija energetske sigurnosti” (1) predložila povećanje postojećeg cilja elektroenergetske interkonekcije od 10 % na 15 % do 2030., uzimajući u obzir isplativost i potencijal trgovinske razmjene u određenim regijama.

               (3)

               Europsko vijeće pozvalo je 23. i 24. listopada 2014. Komisiju da redovito izvješćuje Europsko Vijeće o ispunjavanju cilja od 15 % do 2030. koji je predložila Komisija te da bi taj cilj ponajprije trebalo ispuniti ostvarivanjem projekata od zajedničkog interesa.

               (4)

               Komisija je u svojoj Komunikaciji naslovljenoj „Okvirna strategija za otpornu energetsku uniju s naprednom klimatskom politikom” (2) podsjetila da je 10 % instaliranog proizvodnog kapaciteta država članica konkretan minimalni cilj elektroenergetske interkonekcije i trebao bi biti ispunjen do 2020. U istoj Komunikaciji Komisija je navela da će u 2016. podnijeti izvješće o mjerama potrebnim za ispunjavanje cilja od 15 % do 2030.

               (5)

               U svojoj Komunikaciji o „Ostvarenju cilja od 10 % elektroenergetske interkonekcije” (3) Komisija je istaknula da je više od 10 % interkonekcijskog kapaciteta nužno za dovršenje unutarnjeg elektroenergetskog tržišta, a posebno rješavanje izoliranosti elektroenergetskih otoka, sigurnu opskrbu energijom za sve potrošače i veći udio proizvodnje energije na temelju obnovljivih izvora, te da djelovanje EU-a i država članica treba biti usmjereno na ostvarivanje najmanje 15 % interkonekcijskog kapaciteta u svim državama članicama do 2030.

               (6)

               Europsko vijeće pozvalo je 19. i 20. ožujka 2015. na ubrzavanje infrastrukturnih projekata u području opskrbe električnom energijom i plinom, uključujući projekte interkonekcije s naglaskom na interkonekciju u rubnim regijama, čime bi se osigurala opskrba energijom i pravilno funkcioniranje unutarnjeg energetskog tržišta.

               (7)

               Istodobno, zbog razlika između država članica u pogledu geografskog položaja i sastava kombinacije energetskih izvora i opskrbe potreban je pojedinačan pristup koji se temelji na podrobnoj procjeni uskih grla, uzimajući u obzir troškove. Strukture regionalne suradnje, točnije regionalne skupine za električnu energiju osnovane Uredbom (EU) br. 347/2013 Europskog parlamenta i Vijeća (4) (Uredba o TEN-E-u) i relevantne skupine na visokoj razini za energetsku infrastrukturu bit će važan okvir za rasprave i dogovore o smjeru djelovanja.

               (8)

               Te skupine na visokoj razini daju političku dimenziju, pružaju strateški smjer i političke smjernice za tehničke radove te pomažu u prepoznavanju i promoviranju prioritetnih projekata u predmetnim regijama. Osim postojeće Skupine na visokoj razini za plan za interkonekciju baltičkog energetskog tržišta (BEMIP) koja je preustrojena 2015., iste godine osnovane su dvije nove skupine na visokoj razini: Skupina na visokoj razini za interkonekciju jugozapadne Europe (Pirenejski poluotok) i Skupina na visokoj razini za plinsku povezanost središnje i jugoistočne Europe (CESEC).

               (9)

               Trebalo bi osnovati skupinu koja bi Komisiji i strukturama regionalne suradnje pružala tehničke savjete o optimalnom formuliranju cilja od 15 % interkonekcije u ciljeve na regionalnoj, državnoj i/ili pograničnoj razini, kao i savjete o ključnim tehničkim pitanjima u području provedbe nužnih interkonekcija, uključujući one koje se odnose na ispunjavanje cilja od 10 % interkonekcije.

               (10)

               Struktura stručne skupine trebala bi biti usmjerena na osiguravanje ravnomjerne zastupljenosti relevantnih stručnih područja i područja interesa, kao i ravnomjerne zastupljenosti spolova i geografskog podrijetla. Stoga bi se skupina trebala sastojati od predstavnika Agencije za suradnju energetskih regulatora (ACER), Europske mreže operatera prijenosnih sustava za električnu energiju (ENTSO), stručnjaka i relevantnih organizacija iz industrije, akademskog sektora i nevladinih sektora s relevantnim stručnim znanjem o pitanjima unutarnjeg energetskog tržišta i elektroenergetske interkonekcije.

               (11)

               Trebalo bi utvrditi pravila za članove skupine o objavljivanju informacija.

               (12)

               Obrada osobnih podataka trebala bi se provoditi u skladu s Uredbom (EZ) br. 45/2001 Europskog parlamenta i Vijeća (5),

         ODLUČILA JE:
   Članak 1.
   Predmet
   Osniva se skupina stručnjaka za ciljeve elektroenergetske interkonekcije (dalje u tekstu: „skupina”).
   Članak 2.
   Zadaće
   1.   Zadaće skupine su sljedeće:

               (a)

               nakon utvrđivanja čimbenika koji potencijalno utječu na razmjenu električne energije među državama članicama, skupina dostavlja Komisiji tehničke savjete o metodologiji formuliranja cilja od 15 % interkonekcije u regionalne, državne i/ili pogranične ciljeve koje je potrebno ispuniti do 2030., uzimajući u obzir isplativost i potencijal gospodarskih promjena u predmetnim regijama;

               (b)

               skupina na zahtjev pruža tehničke savjete o ispunjavanju cilja od 10 %, utvrđuje rizike koji bi mogli uzrokovati neuspjeh u ispunjavanju cilja do 2020. i Komisiji predlaže rješenja za uklanjanje uskih grla, posebno u području financiranja projekata i postupaka ishođenja potrebnih dozvola.

         2.   Tijekom obavljanja zadaća iz stavka 1. skupina se redovito savjetuje sa strukturama regionalne suradnje, to jest regionalnim skupinama za električnu energiju osnovanim Uredbom (EU) br. 347/2013, kao i s relevantnim skupinama na visokoj razini za energetsku infrastrukturu.
   Članak 3.
   Savjetovanje
   Komisija i Glavna uprava za energetiku mogu se savjetovati sa skupinom o svakom pitanju povezanom s elektroenergetskim interkonekcijama.
   Članak 4.
   Članovi
   1.   Skupina se sastoji od najviše 15 članova iz:

               (a)

               Agencije za suradnju energetskih regulatora;

               (b)

               Europskih mreža operatora prijenosnog sustava za električnu energiju i plin (ENTSO-E i ENTSO-G);

               (c)

               europskih organizacija i udruženja industrije;

               (d)

               akademskih i istraživačkih organizacija specijaliziranih za pitanja unutarnjeg energetskog tržišta i energetske infrastrukture s naglaskom na električnu energiju;

               (e)

               relevantnih europskih nevladinih i međunarodnih organizacija specijaliziranih za pitanja unutarnjeg energetskog tržišta i energetske infrastrukture s naglaskom na električnu energiju;

               (f)

               pojedinaca imenovanih u vlastito ime u svojstvu stručnjaka s iznimnim stručnim znanjem u području navedenom u članku 2. stavku 1.

         2.   Moguće je predvidjeti imenovanje zamjenika čiji je broj jednak broju imenovanih članova. Zamjenici se imenuju pod istim uvjetima kao i članovi te zamjenici automatski zamjenjuju članove koji su odsutni ili spriječeni.
   3.   Članove koji više ne mogu uspješno doprinositi raspravama skupine, koji daju ostavku ili koji ne ispunjavaju uvjete utvrđene člankom 5. stavkom 1. ili člankom 339. Ugovora, više se ne poziva na sudjelovanje na sastancima skupine i može ih se zamijeniti za ostatak njihova mandata.
   4.   Članovi imenovani u vlastito ime djeluju neovisno i u javnom interesu.
   5.   Osobni podaci prikupljaju se, obrađuju i objavljuju u skladu s Uredbom (EZ) br. 45/2001.
   Članak 5.
   Imenovanje
   1.   Članove imenuje glavni direktor za energetiku iz redova stručnjaka s kompetencijama u područjima navedenima u članku 2. koji su se odazvali pozivu na podnošenje prijava.
   Svaka organizacija iz članka 4. točaka (c), (d) i (e) predlaže po jednog predstavnika i njegovu ili njezinu zamjenu. Glavni direktor za energetiku može odbiti predloženog predstavnika ili zamjenika ako osoba ne zadovoljava uvjete navedene u pozivu za podnošenje prijava. U tim se slučajevima od predmetne organizacije traži da odabere drugog predstavnika ili zamjenika.
   Javni poziv ne odnosi se na članove iz članka 4. točaka (a) i (b) te se oni imenuju izravno.
   2.   Članovi se imenuju na mandat od dvije i pol godine koji je moguće jednom obnoviti.
   3.   Kad je riječ o članovima koji su imenovani u vlastito ime, moguće je predvidjeti imenovanje zamjenika čiji je broj jednak broju imenovanih članova. Zamjenici se imenuju pod istim uvjetima kao i članovi. Zamjenici automatski zamjenjuju članove koji su odsutni ili spriječeni.
   4.   Imena organizacija i članova imenovanih u osobno ime objavljuju se u registru stručnih skupina Komisije i ostalih sličnih subjekata („Registar”).
   Članak 6.
   Djelovanje
   1.   Skupinom predsjeda predstavnik Glavne uprave za energetiku.
   2.   U dogovoru s Glavnom upravom za energetiku skupina može uspostaviti podskupine radi ispitivanja određenih pitanja u okviru nadležnosti koje određuje skupina. Takve se skupine raspuštaju čim ispune zadaću za koju su osnovane.
   3.   Predstavnik Komisije može na sudjelovanje u radu skupine ili podskupine na ad hoc osnovi pozvati vanjske stručnjake koji su stručni za područje uvršteno na dnevni red. Osim toga, predstavnik Komisije može dodijeliti status promatrača pojedincima ili organizacijama koje su utvrđene pravilom 8. stavkom 3. horizontalnih pravila o stručnim skupinama i državama kandidatkinjama.
   4.   Predstavnici članova skupine, njihovi zamjenici te pozvani stručnjaci i promatrači dužni su pridržavati se obveza o povjerljivosti profesionalnih tajni propisanih Ugovorima i pripadajućim provedbenim pravilima te pravilima Komisije o sigurnosti u pogledu zaštite povjerljivih podataka EU-a iz odluka Komisije (EU, Euratom) 2015/443 (6) i 2015/444 (7). U slučaju kršenja tih obveza Komisija može poduzeti odgovarajuće mjere.
   5.   Sastanci skupine i njezinih podskupina u pravilu se održavaju u prostorijama Komisije. Komisija osigurava administrativnu potporu. Ostali službenici Komisije zainteresirani za rasprave smiju prisustvovati sastancima skupine i njezinih podskupina.
   6.   Skupina donosi svoj poslovnik na temelju standardnog poslovnika za stručne skupine.
   7.   Svi relevantni dokumenti poput dnevnog reda, zapisnika i podnesaka sudionika stavljaju se na raspolaganje u registru stručnih skupina ili putem poveznice u registru na posebnu internetsku stranicu gdje se nalaze informacije. Pristup posebnoj internetskoj stranici ne ograničava se registracijom korisnika ili bilo kojim drugim ograničenjem. Iznimke od objave predviđene su ako bi se otkrivanjem dokumenta ugrozila zaštita javnog ili privatnog interesa u skladu s člankom 4. Uredbe (EZ) br. 1049/2001 Europskog parlamenta i Vijeća (8).
   Članak 7.
   Troškovi sastanaka
   1.   Sudionici u aktivnostima skupine ne primaju naknade za svoje usluge.
   2.   Komisija vrši naknadu putnih troškova i dnevnica sudionika u aktivnostima skupine u skladu s važećim propisima Komisije (9).
   3.   Naknada tih troškova isplaćuje se u granicama raspoloživih odobrenih sredstava dodijeljenih u okviru godišnjeg postupka raspodjele sredstava.
   Članak 8.
   Primjenjivost
   Ova se Odluka primjenjuje pet godina od dana njezina donošenja.

      Sastavljeno u Bruxellesu 9. ožujka 2016.

            Za Komisiju

         Miguel ARIAS CAÑETE

            Član Komisije

      (1)  COM(2014) 330 završna verzija.

      (2)  COM(2015) 80 završna verzija.

      (3)  COM(2015) 82 završna verzija.

      (4)  Uredba (EU) br. 347/2013 Europskog parlamenta i Vijeća od 17. travnja 2013. o smjernicama za transeuropsku energetsku infrastrukturu te stavljanju izvan snage Odluke br. 1364/2006/EZ i izmjeni uredaba (EZ) br. 713/2009, (EZ) br. 714/2009 i (EZ) br. 715/2009 (SL L 115, 25.4.2013., str. 39.).

      (5)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).

      (6)  Odluka Komisije (EU, Euratom) 2015/443 od 13. ožujka 2015. o sigurnosti u Komisiji (SL L 72, 17.3.2015., str. 41.).

      (7)  Odluka Komisije (EU, Euratom) 2015/444 od 13. ožujka 2015. o sigurnosnim propisima za zaštitu klasificiranih podataka EU-a (SL L 72, 17.3.2015., str. 53.).

      (8)  Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (SL L 145, 31.5.2001., str. 43.). Te iznimke namijenjene su zaštiti javne sigurnosti, vojnih poslova, međunarodnih odnosa, financijske, monetarne i gospodarske politike, privatnosti i integriteta pojedinca, poslovnih interesa, sudskih postupaka i pravnih savjeta, inspekcija/istraga/revizija i postupka donošenja odluka institucije.

      (9)  Odluka Komisije C(2007) 5858 od 5. prosinca 2007. o Pravilima o naknadi troškova osobama izvan Komisije, pozvanima na sudjelovanje u sastancima u svojstvu stručnjaka


title: Odluka Vijeća guvernera od 5. lipnja 1998. o povećanju kapitala Banke i definiciji obračunske jedinice

text:
112                    HR                                 Službeni list Europske unije                                              01/Sv. 15
31999D0128(02)
L 21/26                                           SLUŽBENI LIST EUROPSKIH ZAJEDNICA                                                28.1.1999.
                                                     ODLUKA VIJEĆA GUVERNERA
                                                              od 5. lipnja 1998.
                                      o povećanju kapitala Banke i definiciji obračunske jedinice
             Odlukom Vijeća guvernera Europske investicijske banke (1) koja je donesena jednoglasno 5. lipnja 1998. u
             skladu s člankom 4. stavkom 1. drugim podstavkom, člankom 4. stavkom 3. i člankom 5. stavkom 2.
             Statuta Banke, Statut se mijenja s danom 1. siječnja 1999.
             1. Članak 4. stavak 1. prvi podstavak Statuta glasi:
                 „Kapital Banke iznosi stotinu milijardi (100 000 000 000) eura koji države članice upisuju kako slijedi:
                 Njemačka                                                                                17 766 355 000
                 Francuska                                                                                17 766 355 000
                 Italija                                                                                17 766 355 000
                 Ujedinjena Kraljevina                                                                       17 766 355 000
                 Španjolska                                                                                6 530 656 000
                 Belgija                                                                                4 924 710 000
                 Nizozemska                                                                                4 924 710 000
                 Švedska                                                                                3 267 057 000
                 Danska                                                                                2 493 522 000
                 Austrija                                                                                2 444 649 000
                 Finska                                                                                1 404 544 000
                 Grčka                                                                                1 335 817 000
                 Portugal                                                                                860 858 000
                 Irska                                                                                623 380 000
                 Luksemburg”.                                                                                124 677 000 (2)
             2. Članak 4. stavak 1. drugi podstavak Statuta glasi:
                 „Obračunska jedinica je euro, jedinstvena valuta država članica koje sudjeluju u trećem stupnju
                 Ekonomske i monetarne unije. Vijeće guvernera, jednoglasno na prijedlog Upravnog odbora, može
                 izmijeniti definiciju obračunske jedinice.”
             (1) SL C 269, 28.8.1998., str. 9.
             (2) Od ukupnog iznosa 100 milijardi eura, 95 549 597 250 eura stupa na snagu na dan 1. siječnja 1999., što odgovara
                 upisanom kapitalu Njemačke od 13 315 952 250 eura. Ostatak slijedi nakon formalnog dovršenja parlamentarnih
                 postupaka na odgovarajućim državnim razinama i stupa na snagu retroaktivno od 1. siječnja 1999., čim budu
                 završene te procedure, a taj datum će biti pravodobno objavljen. Tijekom razdoblja u kojem upisani kapital iznosi
                 95 549 597 250 eura, uplaćeni kapital na kojeg upućuje članak 5. stavak 1. Statuta predstavlja 6,27946132 % tog
                 iznosa.
 ---pagebreak--- 01/Sv. 15        HR                              Službeni list Europske unije                                   113
          3. Članak 5. stavak 1. Statuta glasi:
             „Upisani kapital uplaćuju države članice do prosječno 6 % iznosa utvrđenih člankom 4. stavkom 1.”.
                                                                              Za Vijeće guvernera
                                                                                Predsjednik
                                                                                Jouko SKINNARI
                                                                                Tajnik
                                                                              F.A.W. CARPENTER


title: Odluka Vijeća 2010/414/ZVSP od 26. srpnja 2010. o izmjeni Odluke 2010/127/ZVSP o mjerama ograničavanja protiv Eritreje

text:
               18/Sv. 006

               HR

               Službeni list Europske unije

               154

         32010D0414

               L 195/74

               SLUŽBENI LIST EUROPSKE UNIJE

               26.07.2010.

      ODLUKA VIJEĆA 2010/414/ZVSP
   od 26. srpnja 2010.
   o izmjeni Odluke 2010/127/ZVSP o mjerama ograničavanja protiv Eritreje
   VIJEĆE EUROPSKE UNIJE,
   uzimajući u obzir Ugovor o osnivanju Europske unije, a posebno njegov članak 29.,
   budući da:

               (1)

               Vijeće je 1. ožujka 2010. donijelo Odluku 2010/127/ZVSP o mjerama ograničavanja protiv Eritreje (1) i o provedbi Rezolucije Vijeća sigurnosti Ujedinjenih naroda (UNSCR) 1907 (2009).

               (2)

               Odlukom 2010/127/ZVSP određena su ograničenja za prihvaćanje osoba i subjekata koja su odredili Vijeće sigurnosti Ujedinjenih naroda ili nadležni Odbor za sankcije te financijske mjere ograničavanja, kao i zabrana nabave, prodaje ili prijenosa oružja i vojne opreme tim navedenim osobama i subjektima te osiguranje s tim povezane pomoći i usluga.

               (3)

               Postupak za izmjenu Priloga Odluci 2010/127/ZVSP mora uključivati i obvezu obavješćivanja navedenih osoba i subjekata o razlozima njihova uvrštavanja, kako je to odredio Odbor za sankcije, da im se pruži mogućnost da se o tome očituju. Kad se podnese očitovanje ili podnesu novi važni dokazi, Vijeće svoju odluku preispituje u svjetlu toga očitovanja i u skladu s tim obavješćuje predmetnu osobu, subjekt ili tijelo.

               (4)

               Ovom se Odlukom štite temeljna prava i poštuju načela koja su priznana ponajprije Poveljom Europske unije o temeljnim pravima, a posebno pravo na učinkovita pravna sredstva i pošteno suđenje, pravo na imovinu i pravo na zaštitu osobnih podataka. Ova se Odluka mora primjenjivati u skladu s tim pravima i načelima.

               (5)

               Ovom se Odlukom u cijelosti poštuju i obveze država članica koje proizlaze iz Povelje Ujedinjenih naroda i pravno obvezujućih rezolucija Vijeća sigurnosti Ujedinjenih naroda.

               (6)

               Potrebno je daljnje djelovanje Unije kako bi se provele određene mjere,

         DONIJELO JE OVU ODLUKU:
   Članak 1.
   Ovime se Odluka 2010/127/ZVSP mijenja kako slijedi:

               (1)

               Članak 7. zamjenjuje se sljedećim:
               „Članak 7.
               Vijeće uspostavlja popis iz Priloga te ga mijenja u skladu sa zaključcima koje donosi Vijeće sigurnosti Ujedinjenih naroda ili Odbor za sankcije.”

               (2)

               Umeću se sljedeći članci:
               „Članak 7.a
               1.   Kad Vijeće sigurnosti Ujedinjenih naroda ili Odbor za sankcije odredi za uvrštenje na popis osobu ili subjekt, Vijeće tu osobu ili subjekt uvrštava u Prilog. Vijeće svoju odluku, uključujući razloge za uvrštenje, priopćuje predmetnoj osobi ili subjektu neposredno, ako je poznata adresa, ili objavom službene obavijesti, i tako toj osobi ili subjektu daje mogućnost da se očituje.
               2.   Kad se podnese očitovanje ili predoče novi važni dokazi, Vijeće preispituje svoju odluku u okviru toga očitovanja i u skladu s tim obavješćuje predmetnu osobu ili subjekt.
               Članak 7.b
               1.   Prilog uključuje razloge za uvrštavanje na popis navedenih osoba ili subjekata koje je predložilo Vijeće sigurnosti Ujedinjenih naroda ili Odbor za sankcije.
               2.   Prilog također uključuje, kad su dostupne, informacije Vijeća sigurnosti Ujedinjenih naroda ili Odbora za sankcije koje su potrebne za identifikaciju predmetnih osoba ili subjekata. Kad je riječ o osobama, te informacije uključuju imena ili nadimke, datum i mjesto rođenja, državljanstvo, broj putovnice i osobne iskaznice, spol, adresu ako je poznata te funkciju ili zanimanje predmetne osobe. Kad je riječ o subjektima, te informacije mogu uključivati imena, mjesto i datum registracije te sjedište poslovanja. Prilog također sadržava datum na koji je Vijeće sigurnosti Ujedinjenih naroda ili Odbora za sankcije uvrstio osobu ili subjekt.”

         Članak 2.
   Ova Odluka stupa na snagu na dan donošenja.

      Sastavljeno u Bruxellesu 26. srpnja 2010.

            Za Vijeće

            Predsjednica

         C. ASHTON

      (1)  SL L 51, 2.3.2010., str. 19.


title: 2014/692/EU, Euratom: Odluka Vijeća od 29. rujna 2014. o izmjeni Poslovnika Vijeća

text:
               3.10.2014

               HR

               Službeni list Europske unije

               L 289/18

         ODLUKA VIJEĆA
   od 29. rujna 2014.
   o izmjeni Poslovnika Vijeća

      (2014/692/EU, Euratom)

   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 240. stavak 3.,
   budući da:

               (1)

               Od 1. studenoga 2014., kada Vijeće akt treba donijeti kvalificiranom većinom, mora se potvrditi da države članice koje čine kvalificiranu većinu predstavljaju najmanje 65 % stanovništva Unije.

               (2)

               Do 31. ožujka 2017., kada Vijeće akt treba donijeti kvalificiranom većinom, član Vijeća može zatražiti da akt bude donesen u skladu s kvalificiranom većinom kako je određeno u članku 3. stavku 3. Protokola br. 36 o prijelaznim odredbama priloženog Ugovoru o Europskog uniji, Ugovoru o funkcioniranju Europske unije i Ugovoru o osnivanju Europske zajednice za atomsku energiju. U tom slučaju član Vijeća može zatražiti da se provjeri predstavljaju li države članice koje čine kvalificiranu većinu najmanje 62 % ukupnog stanovništva Unije. Kako bi bio pravilno zabilježen, zahtjev člana Vijeća na temelju članka 3. stavka 2. Protokola br. 36 trebalo bi podnijeti u pisanom obliku glavnom tajniku ili ga iznijeti usmeno na sastanku Corepera ili Vijeća. Svaki usmeno izneseni zahtjev trebalo bi unijeti u zapisnik sastanka.

               (3)

               Radi izračunavanja tih postotaka, podatke o broju stanovnika i postotke koje oni predstavljaju u odnosu na stanovništvo Unije trebalo bi navesti u Poslovniku Vijeća (1) (dalje u tekstu „Poslovnik”).

               (4)

               Poslovnik bi stoga trebalo izmijeniti na odgovarajući način,

         DONIJELO JE OVU ODLUKU:
   Članak 1.
   Poslovnik se mijenja kako slijedi:

               1.

               Članak 11. stavak 5. zamjenjuje se sljedećim:
               „5.   Kada Vijeće treba donijeti odluku kvalificiranom većinom, 65 % stanovništva Unije ili, ako u glasovanju ne sudjeluju sve države članice, 65 % stanovništva država članica koje u njemu sudjeluju i minimalni broj članova Vijeća koji predstavljaju više od 35 % stanovništva država članica koje sudjeluju u glasovanju izračunava se u skladu s podacima o broju stanovnika navedenima u Prilogu III. Navedeni se podaci primjenjuju i u razdoblju između 1. studenoga 2014. i 31. ožujka 2017. kada, u skladu s člankom 3. stavkom 2. Protokola br. 36 o prijelaznim odredbama priloženog Ugovoru o Europskog uniji, Ugovoru o funkcioniranju Europske unije i Ugovoru o osnivanju Europske zajednice za atomsku energiju, član Vijeća zatraži da akt bude donesen u skladu s kvalificiranom većinom kako je određeno u stavku 3. tog članka te član Vijeća zatraži da se provjeri predstavljaju li države članice koje čine kvalificiranu većinu najmanje 62 % ukupnog stanovništva Unije.”.

               2.

               U članak 11. dodaje se sljedeći stavak:
               „6.   S učinkom od 1. siječnja svake godine Vijeće, u skladu s podacima koje Statistički ured Europske unije ima na raspolaganju 30. rujna prethodne godine, mijenja podatke navedene u Prilogu III. Ta se Odluka objavljuje u Službenom listu Europske unije.”.

               3.

               Prilog III zamjenjuje se sljedećim:

                  „PRILOG III.
                  Podaci o stanovništvu Unije i stanovništvu svake od država članica za provedbu odredaba o glasovanju kvalificiranom većinom u Vijeću
                  U svrhu provedbe članka 16. stavka 4. UEU-a, članka 238. stavaka 2. i 3. UFEU-a i članka 3. stavka 2. Protokola br. 36, stanovništvo Unije i stanovništvo svake od država članica, kao i postotak stanovništva svake od država članica u odnosu na stanovništvo Unije za razdoblje od 1. studenoga 2014. do 31. prosinca 2014. jesu sljedeći:

                              Država članica

                              Stanovništvo (× 1 000)

                              Postotak u stanovništvu Unije

                              Njemačka

                              80 523,7

                              15,93

                              Francuska

                              65 633,2

                              12,98

                              Ujedinjena Kraljevina

                              63 730,1

                              12,61

                              Italija

                              59 685,2

                              11,81

                              Španjolska

                              46 704,3

                              9,24

                              Poljska

                              38 533,3

                              7,62

                              Rumunjska

                              20 057,5

                              3,97

                              Nizozemska

                              16 779,6

                              3,32

                              Belgija

                              11 161,6

                              2,21

                              Grčka

                              11 062,5

                              2,19

                              Češka Republika

                              10 516,1

                              2,08

                              Portugal

                              10 487,3

                              2,07

                              Mađarska

                              9 908,8

                              1,96

                              Švedska

                              9 555,9

                              1,89

                              Austrija

                              8 451,9

                              1,67

                              Bugarska

                              7 284,6

                              1,44

                              Danska

                              5 602,6

                              1,11

                              Finska

                              5 426,7

                              1,07

                              Slovačka

                              5 410,8

                              1,07

                              Irska

                              4 591,1

                              0,91

                              Hrvatska

                              4 262,1

                              0,84

                              Litva

                              2 971,9

                              0,59

                              Slovenija

                              2 058,8

                              0,41

                              Latvija

                              2 023,8

                              0,40

                              Estonija

                              1 324,8

                              0,26

                              Cipar

                              865,9

                              0,17

                              Luksemburg

                              537,0

                              0,11

                              Malta

                              421,4

                              0,08

                              Ukupno

                              505 572,5

                              100”

                              Prag (62 %)

                              313 455,0

                              Prag (65 %)

                              328 622,1

                        .
         Članak 2.
   Ova Odluka stupa na snagu na dan objave u Službenom listu Europske unije.
   Primjenjuje se od 1. studenoga 2014.

      Sastavljeno u Bruxellesu 29. rujna 2014.

            Za Vijeće

            Predsjednik

         S. GOZI

      (1)  Odluka Vijeća 2009/937/EU od 1. prosinca 2009. o donošenju Poslovnika Vijeća (SL L 325, 11.12.2009., str. 35.).


title: Odluka (EU) 2016/1856 Europskog parlamenta i Vijeća od 11. listopada 2016. o mobilizaciji Fonda solidarnosti Europske unije radi pružanja pomoći Grčkoj

text:
               20.10.2016

               HR

               Službeni list Europske unije

               L 284/21

         ODLUKA (EU) 2016/1856 EUROPSKOG PARLAMENTA I VIJEĆA
   od 11. listopada 2016.
   o mobilizaciji Fonda solidarnosti Europske unije radi pružanja pomoći Grčkoj
   EUROPSKI PARLAMENT I VIJEĆE EUROPSKE UNIJE,
   uzimajući o obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 2012/2002 od 11. studenoga 2002. o osnivanju Fonda solidarnosti Europske unije (1), a posebno njezin članak 4. stavak 3.,
   uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju (2), a posebno njegovu točku 11.,
   uzimajući u obzir prijedlog Europske komisije,
   budući da:

               (1)

               Fondom solidarnosti Europske unije („Fond”) Uniji se želi omogućiti da brzo, učinkovito i fleksibilno reagira na hitne situacije kako bi pokazala solidarnost sa stanovništvom regija pogođenih prirodnim katastrofama.

               (2)

               Sredstva Fonda ne smiju prelaziti najveći godišnji iznos od 500 000 000 EUR (cijene iz 2011.) člankom 10. Uredbe Vijeća (EU, Euratom) br. 1311/2013 (3).

               (3)

               Grčka je 5. veljače 2016. podnijela zahtjev za mobilizaciju sredstava iz Fonda uslijed potresa koji je pogodio Jonske otoke u studenome 2015.

               (4)

               Zahtjev Grčke ispunjava uvjete za osiguravanje financijskog doprinosa iz Fonda kako su utvrđeni člankom 4. Uredbe (EZ) br. 2012/2002.

               (5)

               Stoga bi trebalo mobilizirati sredstva iz Fonda kako bi se osigurao financijski doprinos za Grčku.

               (6)

               Odlukom (EU) 2016/252 Europskog parlamenta i Vijeća (4) mobiliziran je Fond solidarnosti Europske unije kako bi se osigurao iznos od 50 milijuna EUR u odobrenim sredstvima za preuzimanje obveza i odobrenim sredstvima za plaćanje namijenjen za plaćanje predujmova za financijsku godinu 2016. Ta su odobrena sredstva upotrijebljena tek u vrlo ograničenoj mjeri. Time se stoga otvara mogućnost financiranja punog iznosa ove mobilizacije Fonda preraspodjelom odobrenih sredstava raspoloživih za plaćanje predujmova u općem proračunu Unije za financijsku godinu 2016.

               (7)

               Radi što brže mobilizacije Fonda ova bi se Odluka trebala primjenjivati od dana njezina donošenja,

         DONIJELI SU OVU ODLUKU:
   Članak 1.
   U okviru općeg proračuna Unije za financijsku godinu 2016. mobilizira se Fond solidarnosti Europske unije kako bi se Grčkoj osigurao iznos od 1 651 834 EUR u odobrenim sredstvima za preuzimanje obveza i odobrenim sredstvima za plaćanje.
   Iznos za mobilizaciju iz prvog stavka financira se odobrenim sredstvima koja su mobilizirana za plaćanje predujmova u proračunu Unije za financijsku godinu 2016. Raspoloživa odobrena sredstva za plaćanje predujmova smanjuju se na odgovarajući način.
   Članak 2.
   Ova Odluka stupa na snagu na dan objave u Službenom listu Europske unije.
   Primjenjuje se od 11. listopada 2016.

      Sastavljeno u Bruxellesu 11. listopada 2016.

            Za Europski parlament

            Predsjednik

         M. SCHULZ

            Za Vijeće

            Predsjednik

         I. KORČOK

      (1)  SL L 311, 14.11.2002., str. 3.

      (2)  SL C 373, 20.12.2013., str. 1.

      (3)  Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014. – 2020. (SL L 347, 20.12.2013., str. 884.).

      (4)  Odluka (EU) 2016/252 Europskog parlamenta i Vijeća od 25. studenoga 2015. o aktivaciji Fonda solidarnosti Europske unije za plaćanje predujmova (SL L 47, 24.2.2016., str. 5.).


title: Odluka Komisije оd 16. kolovoza 2017. o izmjeni Odluke 2009/427/EZ o osnivanju stručne skupine za tehničko savjetovanje o ekološkoj proizvodnji

text:
               18.8.2017

               HR

               Službeni list Europske unije

               C 273/3

         ODLUKA KOMISIJE
   оd 16. kolovoza 2017.
   o izmjeni Odluke 2009/427/EZ o osnivanju stručne skupine za tehničko savjetovanje o ekološkoj proizvodnji
   (2017/C 273/03)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   budući da:

               (1)

               Odlukom 2009/427/EZ (1) Komisija je osnovala stručnu skupinu za tehničko savjetovanje o ekološkoj proizvodnji („skupina”).

               (2)

               U članku 4. stavku 5. Odluke 2009/427/EZ utvrđeno je da se članovi skupine imenuju na trogodišnji mandat koji se obnavlja. Dosadašnje iskustvo s tom skupinom pokazalo je da je razdoblje od tri godine prekratko da bi skupina mogla izvršavati svoje zadaće u potpunosti. Tehničko savjetovanje o ekološkoj proizvodnji ima važnu ulogu u kontekstu razvoja ekološkog sektora. Postupak odobravanja, uključujući tehničko savjetovanje o uporabi poljoprivredne prakse i primjeni tvari, bit će potrebno prilagoditi predstojećim promjenama zakonodavstva povezanima s ekološkom proizvodnjom. Potrebno je također osigurati kontinuitet u vezi s djelovanjem skupine. Stoga bi trajanje mandata skupine utvrđeno Odlukom 2009/427/EZ trebalo produžiti na četiri godine.

               (3)

               Odluku 2009/427/EZ trebalo bi stoga na odgovarajući način izmijeniti,

         ODLUČILA JE:
   Članak 1.
   U članku 4. Odluke 2009/427/EZ stavak 5. zamjenjuje se sljedećim:

      „5.   Članovi skupine imenuju se na četverogodišnji mandat koji se obnavlja i ne mogu služiti dulje od tri uzastopna mandata. Na dužnosti ostaju dok ih se ne zamijeni u skladu sa stavkom 6. ili do isteka mandata.”

   Članak 2.
   Ova Odluka stupa na snagu na dan donošenja.

      Sastavljeno u Bruxellesu 16. kolovoza 2017.

            Za Komisiju

         Phil HOGAN

            Član Komisije

      (1)  Odluka Komisije 2009/427/EZ od 3. lipnja 2009. o osnivanju stručne skupine za tehničko savjetovanje o ekološkoj proizvodnji (SL L 139, 5.6.2009., str. 29.).


title: Odluka Vijeća (EU) 2017/1249. od 16. lipnja 2017. o sklapanju, u ime Unije, Sporazuma između Europske unije i Kraljevine Norveške o dodatnim pravilima za instrument za financijsku potporu u području vanjskih granica i viza kao dio Fonda za unutarnju sigurnost za razdoblje od 2014. do 2020.

text:
               12.7.2017

               HR

               Službeni list Europske unije

               L 179/1

         ODLUKA VIJEĆA (EU) 2017/1249.
   od 16. lipnja 2017.
   o sklapanju, u ime Unije, Sporazuma između Europske unije i Kraljevine Norveške o dodatnim pravilima za instrument za financijsku potporu u području vanjskih granica i viza kao dio Fonda za unutarnju sigurnost za razdoblje od 2014. do 2020.
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 77. stavak 2. u vezi s člankom 218. stavkom 6. točkom (a),
   uzimajući u obzir prijedlog Europske komisije,
   uzimajući u obzir prethodnu suglasnost Europskog parlamenta (1),
   budući da:

               (1)

               U skladu s Odlukom Vijeća (EU) 2017/479 (2) Komisija je 8. prosinca 2016. potpisala Sporazum između Europske unije i Kraljevine Norveške o dodatnim pravilima za instrument za financijsku potporu u području vanjskih granica i viza kao dio Fonda za unutarnju sigurnost za razdoblje od 2014. do 2020. (dalje u tekstu „Sporazum”), podložno kasnijem sklapanju tog Sporazuma.

               (2)

               Uredbeom (EU) br. 515/2014 (3) Europskog parlamenta i Vijećapredviđeno je da države uključene u provedbu, primjenu i razvoj schengenske pravne stečevine trebaju sudjelovati u instrumentu u skladu s odredbama te Uredbe i da treba sklopiti sporazume o financijskim doprinosima tih država instrumentu i utvrditi dodatna pravila nužna za takvo sudjelovanje, uključujući odredbe kojima se osigurava zaštita financijskih interesa Unije i nadležnost Europskog revizorskog suda za provođenje revizija.

               (3)

               U skladu s člancima 1. i 2. Protokola (br. 22) o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje. Budući da se ova Odluka temelji na schengenskoj pravnoj stečevini, Danska u skladu s člankom 4. navedenog Protokola u roku od šest mjeseci nakon što Vijeće odluči o ovoj Odluci odlučuje hoće li je provesti u svojem nacionalnom pravu.

               (4)

               Ova Odluka predstavlja razvoj odredaba schengenske pravne stečevine u kojima Ujedinjena Kraljevina ne sudjeluje u skladu s Odlukom Vijeća 2000/365/EZ (4); Ujedinjena Kraljevina stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

               (5)

               Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ (5); Irska stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

               (6)

               Sporazum bi trebalo odobriti,

         DONIJELO JE OVU ODLUKU:
   Članak 1.
   Odobrava se, u ime Unije, Sporazum između Europske unije i Kraljevine Norveške o dodatnim pravilima za instrument za financijsku potporu u području vanjskih granica i viza kao dio Fonda za unutarnju sigurnost za razdoblje od 2014. do 2020 (6).
   Članak 2.
   Predsjednik Vijeća u ime Europske unije dostavlja obavijest predviđenu člankom 19. stavkom 2. Sporazuma kako bi se izrazila suglasnost Unije da bude obvezana Sporazumom.
   Članak 3.
   Ova Odluka stupa na snagu na dan donošenja (7).

      Sastavljeno u Luxembourgu 16. lipnja 2017.

            Za Vijeće

            Predsjednik

         E. SCICLUNA

      (1)  Suglasnost dana 16. svibnja 2017. (još nije objavljena u Službenom listu).

      (2)  Odluka Vijeća (EU) 2017/479 od 8. prosinca 2016. o potpisivanju, u ime Unije, i privremenoj primjeni Sporazuma između Europske unije i Kraljevine Norveške o dodatnim pravilima za instrument za financijsku potporu u području vanjskih granica i viza kao dio Fonda za unutarnju sigurnost za razdoblje od 2014. do 2020. (SL L 75, 21.3.2017., str. 1.).

      (3)  Uredba (EU) br. 515/2014 Europskog parlamenta i Vijeća od 16. travnja 2014. o uspostavljanju, u okviru Fonda za unutarnju sigurnost, instrumenta za financijsku potporu u području vanjskih granica i viza i stavljanju izvan snage Odluke br. 574/2007/EZ (SL L 150, 20.5.2014., str. 143.).

      (4)  Odluka Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (SL L 131, 1.6.2000., str. 43.).

      (5)  Odluka Vijeća 2002/192/EZ od 28. veljače 2002. o zahtjevu Irske za sudjelovanje u pojedinim odredbama schengenske pravne stečevine (SL L 64, 7.3.2002., str. 20.).

      (6)  Sporazum je objavljen u SL L 75, 21.3.2017., str. 3., zajedno s odlukom o potpisivanju.

      (7)  Datum stupanja na snagu Sporazuma objavit će Glavno tajništvo Vijeća u Službenom listu Europske unije.


title: Odluka Vijeća 2010/96/ZVSP od 15. veljače 2010. o vojnoj misiji Europske unije za doprinos osposobljavanju somalijskih snaga sigurnosti

text:
               18/Sv. 11

               HR

               Službeni list Europske unije

               48

         32010D0096

               L 044/16

               SLUŽBENI LIST EUROPSKE UNIJE

         ODLUKA VIJEĆA 2010/96/ZVSP
   od 15. veljače 2010.
   o vojnoj misiji Europske unije za doprinos osposobljavanju somalijskih snaga sigurnosti
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28. i članak 43. stavak 2.,
   uzimajući u obzir prijedlog visokog predstavnika Unije za vanjske poslove i sigurnosnu politiku (VP),
   budući da:

               (1)

               U svojoj Rezoluciji 1872 (2009.) o stanju u Somaliji, usvojenoj 26. svibnja 2009., Vijeće sigurnosti Ujedinjenih naroda (VSUN) naglasilo je važnost ponovne uspostave, osposobljavanja, opremanja i zadržavanja somalijskih snaga sigurnosti te je pozvalo države članice i regionalne i međunarodne organizacije da ponude tehničku pomoć za osposobljavanje i opremanje somalijskih snaga sigurnosti. U svojoj Rezoluciji 1897 (2009.), usvojenoj 30. studenoga 2009., VSUN podsjetio je na svoje prijašnje rezolucije i ponovno je potvrdio svoje poštovanje suverenosti, teritorijalne cjelovitosti, političke nezavisnosti i jedinstva Somalije.

               (2)

               U svojim zaključcima od 27. srpnja 2009. Vijeće je odlučilo ojačati djelovanje u promicanju mira i razvoja u Somaliji. S tim ciljem Vijeće je proučilo mogućnosti kako bi Unija mogla doprinositi međunarodnim naporima, uključujući u području sigurnosti.

               (3)

               U svojim zaključcima od 17. studenoga 2009. Vijeće je utvrdilo da je potrebno u okviru cjelovitog pristupa EU-a razmotriti dodatnu podršku somalijskom sigurnosnom sektoru te da ta potpora treba biti dio većeg i usklađenog okvira koji bi uključivao tijesnu suradnju i usklađivanje EU-a s Afričkom unijom, Ujedinjenim narodima i drugim odgovarajućim partnerima, posebno Sjedinjenim Američkim Državama. U pogledu Afričke unije Vijeće je nadalje naglasilo važnost uloge misije Afričke unije u Somaliji (AMISOM).

               (4)

               Vijeće je 17. studenoga 2009. odobrilo Koncept upravljanja krizama o mogućoj europskoj sigurnosnoj i obrambenoj misiji koja bi trebala doprinositi osposobljavanju snaga sigurnosti Prijelazne federalne vlade Somalije (PFV) te zatražilo daljnje planiranje. Slijedom toga, Politički i sigurnosni odbor (PSO) je imenovao Tijelo za planiranje.

               (5)

               U pismima od 18. studenoga 2009. i 23. siječnja 2010. PFV je izrazio svoju zahvalnost za napore Unije u koordiniranju osposobljavanja somalijskih snaga sigurnosti i njezinim naporima u pogledu mira i stabilnosti u Somaliji te je uvjerio Uniju u svoju obvezu u vezi novačenja, osposobljavanja i držanja zaposlenih; također je naglasio svoju obvezu postizanju šire sigurnosne sektorske politike u Somaliji.

               (6)

               U pismu od 30. prosinca 2009. zamjenik posebnog predstavnika Afričke unije za Somaliju u ime Komisije Afričke unije pozdravio je pozitivan odnos EU-a u pogledu osposobljavanja više od 2 000 somalijskih snaga sigurnosti.

               (7)

               Vijeće je 8. prosinca 2009. izabralo vojnu stratešku opciju za moguću vojnu misiju EU-a.

               (8)

               U svom izvješću VSUN-u od 31. prosinca 2009. glavni tajnik Ujedinjenih naroda osvrnuo se na Koncept upravljanja krizama o mogućoj misiji europske sigurnosne i obrambene politike u potporu osposobljavanju somalijskih snaga sigurnosti i naglasio da se očekuje da voditelji osposobljavanja EU-a po završetku planiranja EU-a o provođenju osposobljavanja trebaju poštovati usklađene i odobrene kurikulume.

               (9)

               U pismu od 5. siječnja 2010. ministar obrane Ugande pozdravio je predviđenu misiju Unije u potporu somalijskom sigurnosnom sektoru i pozvao Uniju na sudjelovanje u osposobljavanju somalijskih snaga sigurnosti u Ugandi za vrijeme od najmanje jedne godine.

               (10)

               Unija je 20. siječnja 2010. ponudila PFV-u da doprinese osposobljavanju somalijskih snaga sigurnosti.

               (11)

               U svojim zaključcima od 25. siječnja 2010. Vijeće se usuglasilo da će osnovati vojnu misiju EU-a koja će doprinositi osposobljavanju somalijskih snaga sigurnosti u Ugandi, gdje su somalijske snage već na osposobljavanju. Misija bi također pomogla usklađivanju djelovanja EU-a s AMISOM-om. Vijeće se nadalje usuglasilo da će vojna misija EU-a započeti sa sljedećim primanjem polaznika osposobljavanja, planiranim u proljeće 2010., te da bi se trebala provoditi u uskoj koordinaciji s partnerima, uključujući PFV, Ugandu, Afričku uniju, Ujedinjene narode i Sjedinjene Američke Države. Vijeće je prepoznalo potrebu provođenja ovog osposobljavanja kao dijela širih međunarodnih nastojanja koja bi obuhvaćala, između ostalog, provjeru polaznika osposobljavanja, nadzor i mentorstvo snagama po njihovom povratku u Mogadiš te financiranje i isplaćivanje plaća vojnicima.

               (12)

               PSO bi trebao u okviru nadležnosti Vijeća i VP-a izvršavati političku kontrolu nad vojnom misijom EU-a, osiguravati strateško vodstvo i donositi odgovarajuće odluke u skladu s trećim podstavkom članak 38. Ugovora o Europskoj uniji (UEU).

               (13)

               Potrebno je obaviti pregovore i sklopiti međunarodne sporazume koji se odnose na sudjelovanje trećih zemalja u misijama EU-a i na statusu jedinica i osoblja EU-a.

               (14)

               Operativne troškove koji proizlaze iz ove Odluke, a koji imaju vojne ili obrambene implikacije, trebale bi snositi države članice u skladu s člankom 41. stavkom 2. UEU-a i u skladu s Odlukom Vijeća 2008/975/ZVSP od 18. prosinca 2008. o uspostavljanju mehanizma za upravljanje financiranjem zajedničkih troškova operacija Europske unije koje imaju vojne ili obrambene implikacije (Athena) (1) (dalje u tekstu „ATHENA”).

               (15)

               Članak 28. stavak 1. UEU-a poziva na odluke Vijeća u kojima se utvrđuju sredstva koja se trebaju staviti na raspolaganje Uniji. Financijski referentni iznos za vrijeme od 12 mjeseci za zajedničke troškove vojne misije EU-a predstavlja najbolju trenutačnu ocjenu i ne dovodi u pitanje konačne iznose koji se trebaju uključiti u proračun koji se treba odobriti u skladu s pravilima utvrđenima u ATHENA-i.

               (16)

               U skladu s člankom 5. Protokola o stajalištu Danske koji je priložen Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i akcija Unije koje imaju obrambene implikacije. Danska ne sudjeluje u provedbi ove odluke i stoga ne sudjeluje u financiranju ove misije,

         DONIJELO JE OVU ODLUKU:
   Članak 1.
   Misija
   1.   Unija provodi misiju vojnog osposobljavanja (dalje u tekstu „EUTM Somalija”) kako bi doprinijela jačanju Prijelazne federalne vlade Somalije (PFV) kao djelujuće vlade koja služi somalijskim državljanima. Cilj vojne misije EU-a je, posebno, doprinos sveobuhvatnoj i održivoj perspektivi razvoja somalijskog sigurnosnog sektora jačanjem somalijskih snaga sigurnosti pružanjem posebnog vojnog osposobljavanja te podrške osposobljavanju od strane Ugande, 2 000 somalijskih novaka do i uključujući najvišu razinu, uključujući odgovarajuća modularna i specijalizirana osposobljavanja časnika i dočasnika. Vojna misija EU-a djeluje u bliskoj suradnji i koordinaciji s drugim čimbenicima u međunarodnoj zajednici, posebno Ujedinjenim narodima, misijom Afričke unije u Somaliji (AMISOM) te Sjedinjenim Američkim Državama.
   2.   U tu se svrhu provodi vojno osposobljavanje EU-a i održava se većinom u Ugandi u skladu s političkim ciljevima misije EU-a radi doprinosa osposobljavanju somalijskih snaga sigurnosti, kako je utvrđeno u Konceptu upravljanja krizama koje je odobrilo Vijeće 17. studenoga 2009. Element te vojne misije EU-a također će imati sjedište u Nairobiju.
   Članak 2.
   Imenovanje zapovjednika EU-a
   1.   Pukovnik Ricardo GONZÁLEZ ELUL imenuje se zapovjednikom misije EU-a.
   2.   Zapovjednik misije EU-a izvršava funkcije zapovjednika operacije EU-a i zapovjednika snaga EU-a.
   Članak 3.
   Određivanje sjedišta EU-a
   Sjedište misije EU-a nalazi se u Ugandi. Uključivat će ured za vezu u Nairobiju i ured za podršku u Bruxellesu. Izvršava funkciju operativnog sjedišta i sjedišta snaga.
   Članak 4.
   Planiranje i početak misije
   Vijeće po odobrenju plana misije donosi Odluku o početku vojne misije EU-a.
   Članak 5.
   Politička kontrola i strateško usmjeravanje
   1.   Politički i sigurnosni odbor (PSO), u okviru odgovornosti Vijeća i visokog predstavnika Unije za vanjske poslove i sigurnosnu politiku (VP), obavlja političku kontrolu i strateško usmjeravanje vojne misije EU-a. Vijeće ovlašćuje PSO da donosi odgovarajuće odluke u skladu s člankom 38. Ugovora o Europskoj uniji (UEU). Ovo ovlaštenje uključuje ovlast izmjene dokumenata o planiranju, uključujući plan misije i zapovjedni lanac. Također uključuje ovlast donošenja odluka o imenovanju zapovjednika misije EU-a. Vijeće i dalje odlučuje o ciljevima i završetku vojne misije EU-a.
   2.   PSO redovno izvješćuje Vijeće.
   3.   PSO redovno zaprima izvješća od predsjednika Vojnog odbora EU-a (EUMC) u pogledu vođenja vojne misije EU-a. PSO može pozvati zapovjednika misije EU-a na svoje sastanke, prema potrebi.
   Članak 6.
   Vojno usmjeravanje
   1.   EUMC nadzire valjanost izvršavanja vojne misije EU-a koja se vodi pod odgovornošću zapovjednika misije EU-a.
   2.   EUMC redovito zaprima izvješća od zapovjednika misije EU-a. On može pozvati zapovjednika misije EU-a na svoje sastanke, prema potrebi.
   3.   Predsjednik EUMC-a djeluje kao glavna kontaktna točka sa zapovjednikom misije EU-a.
   Članak 7.
   Provedba i usklađenost odgovora Unije
   1.   VP osigurava provođenje ove Odluke i njezinu usklađenost s vanjskim djelovanjem Unije kao cjeline, uključujući razvojne programe Unije.
   2.   Zapovjednik misije EU-a pomaže VP-u u provođenju ove Odluke.
   Članak 8.
   Sudjelovanje trećih zemalja
   1.   Ne dovodeći u pitanje autonomiju Unije u donošenju odluka ili jedinstveni institucionalni okvir te u skladu s odgovarajućim smjernicama Europskog vijeća, treće države mogu biti pozvane da sudjeluju u misiji.
   2.   Vijeća ovlašćuje PSO da pozove treće države da ponude doprinose i da donose odgovarajuće odluke o prihvaćanju predloženih doprinosa, po preporuci zapovjednika misije EU-a i EUMC-a.
   3.   Detaljni dogovori o sudjelovanju trećih zemalja podliježu sporazumima sklopljenima u skladu s članku 37. UEU-a i u skladu s postupkom utvrđenim u članku 218. Ugovora o funkcioniranju Europske unije (UFEU). Ako su Unija i treća država sklopile sporazum o utvrđivanju okvira za sudjelovanje treće države u misiji Unije za upravljanje krizama, odredbe takvog sporazuma primjenjuju se u kontekstu ove misije.
   4.   Treće države koje daju značajne vojne doprinose vojnoj misiji EU-a imaju jednaka prava i obveze u pogledu svakodnevnog vođenja misije kao i države članice koje sudjeluju u misiji.
   5.   Vijeće ovlašćuje PSO da donosi odgovarajuće odluke o osnivanju Odbora doprinositelja ako treće države osiguraju znatne vojne doprinose.
   Članak 9.
   Status osoblja pod vodstvom EU-a
   Status jedinca i osoblja pod vodstvom EU-a, uključujući privilegije, imunitete i dodatna jamstva potrebna za ispunjenje i nesmetano funkcioniranje njihove misije, mogu podlijegati sporazumu sklopljenom prema članku 37. UEU-a i u skladu s postupkom utvrđenim u članku 218. stavku 3. UFEU-a.
   Članak 10.
   Financijski aranžmani
   1.   Zajedničkim troškovima vojne misije EU-a upravlja se u skladu s Odlukom Vijeća 2008/975/ZVSP od 18. prosinca 2008. o uspostavljanju mehanizma za upravljanje financiranjem zajedničkih troškova operacija Europske unije koje imaju vojne ili obrambene implikacije (Athena) (2) („ATHENA”).
   2.   Financijski referentni iznos za zajedničke troškove vojne misije EU-a iznosi 4,8 milijuna eura. Postotak referentnog iznosa iz članka 32. stavka 3. ATHENA-e iznosi 60 %.
   Članak 11.
   Dostavljanje informacija trećim strankama
   1.   VP je ovlašten Ujedinjenim narodima (UN), Afričkoj uniji (AU, AMISOM) i ostalim trećim strankama povezanima s ovom Odlukom dostaviti klasificirane informacije i dokumente EU-a nastale za potrebe vojne misije EU-a do razine tajnosti koja važi za svakoga od njih i u skladu sa sigurnosnim propisima Vijeća (3).
   2.   VP je ovlašten UN-u, AU-u, AMISOM-u i ostalim trećim strankama povezanima s ovom Odlukom dostaviti dokumente EU-a koji nisu klasificirani kao tajni, a odnose se na rasprave Vijeća o vojnoj misiji EU-a i pokriveni su obvezom čuvanja poslovne tajne u skladu s člankom 6. stavkom 1. Poslovnika Vijeća (4).
   Članak 12.
   Stupanje na snagu i završetak
   1.   Ova Odluka stupa na snagu na datum donošenja.
   2.   Vojna misija EU-a završava 2011. nakon dva uzastopna šestomjesečna razdoblja osposobljavanja.
   3.   Ova se Odluka stavlja izvan snage na datum prestanka djelovanja sjedište EU-a, ureda za vezu u Nairobiju i ureda za podršku u Bruxellesu, u skladu s odobrenim planovima za završetak vojne misije EU-a i ne dovodeći u pitanje postupke u pogledu revizije i podnošenja financijskog izvješća vojne misije EU-a, utvrđenim u ATHENA-i.
   Članak 13.
   Objavljivanje
   1.   Ova se odluka objavljuje u Službenom listu Europske unije.
   2.   Odluke PSO-a o imenovanju zapovjednika misije EU-a i o prihvaćanju doprinosa od trećih zemalja, kao i o osnivanju Odbora doprinositelja također se objavljuju u Službenom listu Europske unije.

      Sastavljeno u Bruxellesu 15. veljače 2010.

            Za Vijeće

            Predsjednik

         Á. GABILONDO

      (1)  SL L 345, 23.12.2008., str. 96.

      (2)  SL L 345, 23.12.2008., str. 96.

      (3)  Odluka Vijeća 2001/264/EZ od 19. ožujka 2001. o sigurnosnim propisima (SL L 101, 11.4.2001., str. 1.).

      (4)  Odluka Vijeća 2009/937/EU od. 1. prosinca 2009. o donošenju poslovnika Vijeća (SL L 325, 11.12.2009., str. 35.).


title: 2014/433/CFSP: Odluka Političkog i sigurnosnog odbora Atalanta/3/2014 od 3. srpnja 2014. o imenovanju zapovjednika operacije EU-a za vojnu operaciju Europske unije radi doprinošenja odvraćanju, sprečavanju i suzbijanju djela piratstva i oružane pljačke uz obalu Somalije (Atalanta)

text:
               5.7.2014

               HR

               Službeni list Europske unije

               L 198/5

         ODLUKA POLITIČKOG I SIGURNOSNOG ODBORA ATALANTA/3/2014
   od 3. srpnja 2014.
   o imenovanju zapovjednika operacije EU-a za vojnu operaciju Europske unije radi doprinošenja odvraćanju, sprečavanju i suzbijanju djela piratstva i oružane pljačke uz obalu Somalije (Atalanta)

      (2014/433/CFSP)

   POLITIČKI I SIGURNOSNI ODBOR,
   uzimajući u obzir Ugovor o Europskoj uniji, a posebno njegov članak 38.,
   uzimajući u obzir Zajedničku akciju Vijeća 2008/851/ZVSP od 10. studenoga 2008. o vojnoj operaciji Europske unije radi doprinošenja odvraćanju, sprečavanju i suzbijanju djela piratstva i oružane pljačke uz obalu Somalije (1) (Atalanta), a posebno njezin članak 6.,
   budući da:

               (1)

               Vijeće je na temelju članka 6. stavka 1. Zajedničke akcije 2008/851/ZVSP ovlastilo Politički i sigurnosni odbor (PSO) za donošenje odluka o imenovanju zapovjednika operacije EU-a za vojnu operaciju Europske unije radi doprinošenja odvraćanju, sprečavanju i suzbijanju djela piratstva i oružane pljačke uz obalu Somalije („zapovjednik operacije EU-a”).

               (2)

               PSO je 18. prosinca 2012. donio Odluku Atalanta/4/2012 (2) o imenovanju kontraadmirala Roberta TARRANTA zapovjednikom operacije EU-a.

               (3)

               Ujedinjena Kraljevina predložila je da general bojnik Martin SMITH zamijeni kontraadmirala Roberta TARRANTA kao zapovjednik operacije EU-a.

               (4)

               Vojni odbor EU-a podupire taj prijedlog.

               (5)

               U skladu s člankom 5. Protokola br. 22 o stajalištu Danske koji je priložen Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane,

         DONIO JE OVU ODLUKU:
   Članak 1.
   General bojnik Martin SMITH imenuje se zapovjednikom operacije EU-a za vojnu operaciju Europske unije radi doprinošenja odvraćanju, sprečavanju i suzbijanju djela piratstva i oružane pljačke uz obalu Somalije od 27. kolovoza 2014.
   Članak 2.
   Odluka Atalanta/4/2012 stavlja se izvan snage.
   Članak 3.
   Ova Odluka stupa na snagu na dan donošenja.
   Primjenjuje se od 27. kolovoza 2014.

      Sastavljeno u Bruxellesu 3. srpnja 2014.

            Za Politički i sigurnosni odbor

            Predsjednik

         W. STEVENS

      (1)  SL L 301, 12.11.2008., str. 33.

      (2)  Odluka Političkog i sigurnosnog odbora Atalanta/4/2012 od 18. prosinca 2012. o imenovanju zapovjednika operacije EU-a za vojnu operaciju Europske unije radi doprinošenja odvraćanju, sprečavanju i suzbijanju djela piratstva i oružane pljačke uz obalu Somalije (Atalanta) (SL L 352, 21.12.2012., str. 46.).


title: Odluka Europskog parlamenta (EU) 2015/1693 od 29. travnja 2015. o razrješnici za izvršenje proračuna Agencije za europski GNSS za financijsku godinu 2013.

text:
               30.9.2015

               HR

               Službeni list Europske unije

               L 255/364

      ODLUKA EUROPSKOG PARLAMENTA (EU) 2015/1693
      od 29. travnja 2015.
      o razrješnici za izvršenje proračuna Agencije za europski GNSS za financijsku godinu 2013.
      EUROPSKI PARLAMENT,

                  —

                  uzimajući u obzir konačnu godišnju računovodstvenu dokumentaciju Agencije za europski GNSS za financijsku godinu 2013.,

                  —

                  uzimajući u obzir izvješće Revizorskog suda o godišnjoj računovodstvenoj dokumentaciji Agencije za europski GNSS za financijsku godinu 2013. zajedno s odgovorima Agencije (1),

                  —

                  uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti predmetnih transakcija, koju je podnio Revizorski sud za financijsku godinu 2013., u skladu s člankom 287. Ugovora o funkcioniranju Europske unije,

                  —

                  uzimajući u obzir preporuku Vijeća od 17. veljače 2015. o razrješnici koju treba dobiti Agencija za izvršenje proračuna za financijsku godinu 2013. (05304/2015 – C8-0054/2015),

                  —

                  uzimajući u obzir članak 319. Ugovora o funkcioniranju Europske unije,

                  —

                  uzimajući u obzir Uredbu Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (3),

                  —

                  uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (4), a posebno njezin članak 208.,

                  —

                  uzimajući u obzir Uredbu (EU) br. 912/2010 Europskog parlamenta i Vijeća od 22. rujna 2010. o osnivanju Agencije za europski GNSS, stavljanju izvan snage Uredbe Vijeća (EZ) br. 1321/2004 o uspostavi struktura za upravljanje europskim programima satelitske radionavigacije i izmjeni Uredbe (EZ) br. 683/2008 Europskog parlamenta i Vijeća (5), a posebno njezin članak 14.,

                  —

                  uzimajući u obzir Uredbu Komisije (EZ, Euratom) br. 2343/2002 od 19. studenoga 2002. o okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (6),

                  —

                  uzimajući u obzir Delegiranu uredbu Komisije (EU) br. 1271/2013 od 30. rujna 2013. o okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (7), a posebno njezin članak 108.,

                  —

                  uzimajući u obzir članak 94. Poslovnika i Prilog V. Poslovniku,

                  —

                  uzimajući u obzir izvješće Odbora za proračunski nadzor (A8-0095/2015),

         1.

            daje razrješnicu izvršnom direktoru Agencije za europski GNSS za izvršenje proračuna Agencije za financijsku godinu 2013. za izvršenje proračuna Agencije za financijsku godinu 2013.;

         2.

            iznosi svoje primjedbe u Rezoluciji u nastavku;

         3.

            nalaže svojem predsjedniku da ovu Odluku i Rezoluciju, koja je njezin sastavni dio, proslijedi izvršnom direktoru Agencije za europski GNSS, Vijeću, Komisiji i Revizorskom sudu te da ih da na objavu u Službenom listu Europske unije (serija L).

               Predsjednik

            Martin SCHULZ

               Glavni tajnik

            Klaus WELLE

         (1)  SL C 442, 10.12.2014., str. 318.

         (2)  Vidjeti bilješku 1.

         (3)  SL L 248, 16.9.2002., str. 1.

         (4)  SL L 298, 26.10.2012., str. 1.

         (5)  SL L 276, 20.10.2010., str. 11.

         (6)  SL L 357, 31.12.2002., str. 72.

         (7)  SL L 328, 7.12.2013., str. 42.


title: 2009/736/EZ: Odluka Komisije od 5. listopada 2009. o prihvaćanju ponuđenog preuzimanja obveze u vezi s antidampinškim postupkom koji se odnosi na uvoz određene aluminijske folije podrijetlom, među ostalim, iz Brazila

text:
               11/Sv. 120

               HR

               Službeni list Europske unije

               285

         32009D0736

               L 262/50

               SLUŽBENI LIST EUROPSKE UNIJE

         ODLUKA KOMISIJE
   od 5. listopada 2009.
   o prihvaćanju ponuđenog preuzimanja obveze u vezi s antidampinškim postupkom koji se odnosi na uvoz određene aluminijske folije podrijetlom, među ostalim, iz Brazila
   (2009/736/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Uredbu Vijeća (EZ) br. 384/96 od 22. prosinca 1995. o zaštiti od dampinškog uvoza iz zemalja koje nisu članice Europske zajednice (1) (Osnovna uredba), a posebno njezine članke 8. i 9.,
   nakon savjetovanja sa Savjetodavnim odborom,
   budući da:
   A.   POSTUPAK

               (1)

               Komisija je Uredbom (EZ) br. 287/2009 (2) uvela privremene antidampinške pristojbe na uvoz određene aluminijske folije podrijetlom iz Armenije, Brazila i Narodne Republike Kine („NRK”) u Zajednicu.

               (2)

               Nakon donošenja privremenih antidampinških mjera, Komisija je nastavila ispitni postupak u vezi s dampingom, štetom i interesom Zajednice. Ispitnim postupkom potvrđeni su privremeni nalazi štetnog dampinga vezano za te uvoze.

               (3)

               Konačni nalazi i zaključci ispitnog postupka određeni su u Uredbi Vijeća od 24. rujna 2009. (EZ) br. 925/2009 o uvođenju konačne antidampinške pristojbe i konačnoj naplati privremene pristojbe uvedene na uvoz određene aluminijske folije podrijetlom iz Armenije, Brazila i Narodne Republike Kine (3).

         B.   PREUZIMANJE OBVEZE

               (4)

               Nakon donošenja privremenih antidampinških mjera, jedini proizvođač izvoznik u Brazilu koji je surađivao, Companhia Brasileira de Aluminio (CBA), ponudio je preuzimanje obveze u vezi cijene u skladu s člankom 8. stavkom 1. Osnovne uredbe. U toj ponudi preuzimanja obveze, društvo CBA ponudilo je prodavati dotični proizvod po cijeni jednakoj ili višoj od one koja uklanja štetne učinke dampinga koji su utvrđeni tijekom ispitnog postupka. Društvo CBA ponudilo je jednu najnižu uvoznu cijenu („NUC”) za sve različite vrste proizvoda kako bi se ograničio rizik od izbjegavanja mjera.

               (5)

               Ponuda je također predvidjela indeksiranje NUC-a, s obzirom da je cijena dotičnog proizvoda izravno povezana s cijenom osnovne sirovine, primarnog aluminija, koji je roba kojom se trguje po cijelom svijetu, a referentna cijena mu je objavljena na Londonskoj burzi metala (London Metal Exchange - LEM).

               (6)

               NUC koji je ponudilo trgovačko društvo temeljio se na neštetnoj cijeni izračunatoj za razdoblje ispitnog postupka na temelju prodajnih cijena industrije Zajednice.

               (7)

               Ponuda preuzimanja obveze društva CBA također je sadržavala odredbu prema kojoj bi društvo CBA izravno prodavalo prvom nezavisnom kupcu u Zajednici i obvezalo bi se da kupcima koji kupuju proizvode obuhvaćene preuzetom obveze neće prodavati proizvode osim onih koji su obuhvaćeni preuzetom obvezom.

               (8)

               Društvo CBA također je pristalo dostavljati Komisiji redovite podrobne podatke o svom izvozu u Zajednicu, čime bi Komisija mogla učinkovito pratiti preuzetu obvezu.

         C.   KOMENTARI STRANAKA I PRIHVAĆANJE PREUZIMANJA OBVEZE

               (9)

               Industrija Zajednice navela je da bi preuzimanje obveze iz Brazila moglo biti prihvatljivo pod određenim uvjetima, uključujući korištenje umjetno određenog deviznog tečaja iz USD u EUR i količinske gornje granice. Oba ova argumenta o brazilskom preuzimanju obveze moraju se odbiti zbog sljedećih razloga. U pogledu tvrdnje da bi se trebao koristiti umjetno stvoren devizni tečaj, napominje se da će se cijena navedena na LME-u pretvarati iz USD u EUR putem objavljenog mjesečnog deviznog tečaja i stoga na iznos u EUR utječu fluktuacije tečaja, što je rizik koji bi trgovačko društvo preuzelo na sebe. U pogledu drugog argumenta, Komisija u ovom slučaju ne vidjeti važnost količinske gornje granice, s obzirom na vrlo konkurentno tržište za dotični proizvod na području Europske zajednice i s obzirom da nisu podneseni ili pronađeni nikakvi dokazi za vrijeme ispitnog postupka koji bi ukazali na nužnost takvog elementa Nisu dostavljeni nikakvi drugi komentari vezano za ovu ponudu preuzimanja obveze.

               (10)

               S obzirom na gore navedeno, preuzimanje obveze kakvo je ponudilo društvo CBA je prihvatljivo.

               (11)

               Kako bi se Komisiji omogućio učinkovit nadzor nad poštovanjem preuzetih obveza od strane trgovačkog društva, kada se zahtjev za puštanje u slobodni promet predaje nadležnom carinskom tijelu, izuzeće od antidampinških pristojbi bit će uvjetovano i. predočenjem računa na temelju preuzete obveze koji sadrži barem elemente navedene u Prilogu II. Uredbi (EZ) br. 925/2009; ii. činjenicom da je uvezenu robu proizvelo dotično trgovačko društvo te da ju je otpremilo i za nju izdalo račun izravno prvom nezavisnom kupcu u Zajednici; i iii. činjenicom da roba prijavljena i predočena carinskim tijelima točno odgovara opisu na računu na temelju preuzete obveze. Ako takav račun nije predočen, ili ako on ne odgovara proizvodu predočenom carinskim tijelima, plaća se odgovarajuća stopa antidampinške pristojbe.

               (12)

               Kako bi se osiguralo daljnje poštovanje preuzetih obveza, uvoznicima je ukazano na gore navedenu Uredbu Vijeća prema kojoj neispunjavanje uvjeta predviđenih u toj Uredbi, ili povlačenje prihvaćanja preuzimanja obveze od strane Komisije može dovesti do nastanka carinskog duga za odgovarajuće transakcije.

               (13)

               U slučaju kršenja ili povlačenja preuzimanja obveze ili u slučaju da Komisija povuče prihvaćanje preuzimanja obveze, antidampinška pristojba uvedena u skladu s člankom 9. stavkom 4. Osnovne uredbe automatski se primjenjuje prema članku 8. stavku 9. Osnovne uredbe,

         ODLUČILA JE:
   Članak 1.
   Prihvaća se preuzimanje obveze kako ga je ponudio niže navedeni proizvođač izvoznik u vezi s antidampinškim postupkom koji se odnosi na određenu aluminijsku foliju podrijetlom iz Armenije, Brazila i Narodne Republike Kine.

               Zemlja

               Trgovačko društvo

               Dodatna oznaka TARIC

               Brazil

               Companhia Brasileira de Aluminio

               A947

         Članak 2.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 5. listopada 2009.

            Za Komisiju

         Catherine ASHTON

            Članica Komisije

      (1)  SL L 56, 6.3.1996., str. 1.

      (2)  SL L 94, 8.4.2009., str. 17.

      (3)  SL L 262, 6.10.2009., str. 1.


title: 2000/15/EZ: Odluka Vijeća od 2. prosinca 1999. o sklapanju Sporazuma o znanstvenoj i tehnološkoj suradnji između Europske zajednice i Argentinske Republike

text:
               11/Sv. 061

               HR

               Službeni list Europske unije

               75

         32000D0015

               L 006/31

               SLUŽBENI LIST EUROPSKE UNIJE

               02.12.1999.

      ODLUKA VIJEĆA

   od 2. prosinca 1999.
   o sklapanju Sporazuma o znanstvenoj i tehnološkoj suradnji između Europske zajednice i Argentinske Republike
   (2000/15/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 170., u vezi s prvom rečenicom prvoga podstavka članka 300. stavka 2. i prvim podstavkom članka 300. stavka 3.,
   uzimajući u obzir prijedlog Komisije (1),
   uzimajući u obzir mišljenje Europskog parlamenta (2),
   budući da:

               (1)

               Okvirni Sporazum o trgovinskoj i gospodarskoj suradnji između Europske ekonomske zajednice i Argentinske Republike (3) sklopljen je 2. travnja 1990.

               (2)

               Europska zajednica i Argentinska Republika provode posebne programe istraživanja i tehnološkog razvoja (programi ITI) u područjima od zajedničkog interesa.

               (3)

               Na temelju prijašnjih iskustava, obje strane izrazile su želju za uspostavom temeljitijeg i šireg okvira za provedbu suradnje u području znanosti i tehnologije.

               (4)

               Sporazum o suradnji u području znanosti i tehnologije dio je globalne suradnje između Europske zajednice i Argentinske Republike.

               (5)

               Odlukom od 25. siječnja 1999. Vijeće je ovlastilo Komisiju da pregovara o Sporazumu o znanstvenoj i tehnološkoj suradnji između Europske zajednice i Argentinske Republike.

               (6)

               Odlukom od 29. srpnja 1999. Vijeće je odlučilo da se Sporazum o znanstvenoj i tehnološkoj suradnji potpiše u ime Europske zajednice.

               (7)

               Sporazum o znanstvenoj i tehnološkoj suradnji potpisan je 20. rujna 1999..

               (8)

               Trebalo bi odobriti Sporazum o znanstvenoj i tehnološkoj suradnji između Europske zajednice i Argentinske Republike,

         ODLUČILO JE:
   Članak 1.
   Ovime se, u ime Zajednice, odobrava Sporazum o znanstvenoj i tehnološkoj suradnji između Europske zajednice i Argentinske Republike.
   Tekst Sporazuma priložen je ovoj Odluci.
   Članak 2.
   Temeljem članka 11. Sporazuma, predsjednik Vijeća, u ime Zajednice, obavješćuje da su postupci potrebni za stupanje na snagu ovog Sporazuma dovršeni.

      Sastavljeno u Bruxellesu 2. prosinca 1999.

            Za Vijeće

            Predsjednik

         E. TUOMIOJA

      (1)  SL L 274 E, 28.9.1999., str. 1.

      (2)  Mišljenje podneseno 4. studenoga 1999. (još nije objavljeno u Službenom listu).

      (3)  SL L 295, 26.10.1990., str. 67.


title: Odluka Vijeća (EU) 2015/1497 od 20. travnja 2015. o potpisivanju, u ime Europske unije, i privremenoj primjeni Sporazuma u obliku razmjene pisama između Europske unije i Komisije za očuvanje južne plavoperajne tune (CCSBT) u vezi s članstvom Unije u proširenoj komisiji Konvencije za očuvanje južne plavoperajne tune

text:
               8.9.2015

               HR

               Službeni list Europske unije

               L 234/1

         ODLUKA VIJEĆA (EU) 2015/1497
   od 20. travnja 2015.
   o potpisivanju, u ime Europske unije, i privremenoj primjeni Sporazuma u obliku razmjene pisama između Europske unije i Komisije za očuvanje južne plavoperajne tune (CCSBT) u vezi s članstvom Unije u proširenoj komisiji Konvencije za očuvanje južne plavoperajne tune
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 43. stavak 2. u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Unija je nadležna za donošenje mjera za očuvanje morskih bioloških resursa u okviru zajedničke ribarstvene politike i sklapanje sporazuma s trećim zemljama i međunarodnim organizacijama.

               (2)

               U skladu s Odlukom Vijeća 98/392/EZ (1) Unija je ugovorna stranka Konvencije Ujedinjenih naroda o pravu mora od 10. prosinca 1982. Tom se konvencijom od svih članica međunarodne zajednice zahtijeva da surađuju u očuvanju bioloških bogatstava mora i gospodarenju njima.

               (3)

               U skladu s Odlukom Vijeća 98/414/EZ (2) Unija je ugovorna stranka Sporazuma o provedbi odredaba Konvencije Ujedinjenih naroda o pravu mora od 10. prosinca 1982. u pogledu očuvanja i upravljanja pograničnim ribljim stokovima i visokomigracijskim ribljim stokovima.

               (4)

               Vijeće je 1. prosinca 2009. ovlastilo Europsku komisiju da u ime Unije zatraži izmjenu Konvencije za očuvanje južne plavoperajne tune („Konvencija”) kako bi Unija postala ugovorna stranka.

               (5)

               Dok pregovori o izmjeni Konvencije još nisu okončani, Komisija za očuvanje južne plavoperajne tune („CCSBT”) je na svojem 20. sastanku u listopadu 2013. izmijenila Rezoluciju o osnivanju proširene komisije za očuvanje južne plavoperajne tune („proširena komisija CCSBT-a”) kako bi se Uniji omogućilo da Sporazumom u obliku razmjene pisama postane članica proširene komisije CCSBT-a.

               (6)

               Budući da plovila koja plove pod zastavom država članica Unije love resurse u području rasprostranjenosti plavoperajne tune, u interesu je Unije da potpiše i privremeno primjenjuje Sporazum u obliku razmjene pisama između Europske unije i Komisije za očuvanje južne plavoperajne tune (CCSBT) u vezi s članstvom Unije u proširenoj komisiji Konvencije za očuvanje južne plavoperajne tune („Sporazum u obliku razmjene pisama”) kako bi imala djelotvornu ulogu u provedbi Konvencije.

               (7)

               Nakon završetka tog postupka Unija bi imala pravo na članstvo i pravo glasa u proširenoj komisiji CCSBT-a i proširenom znanstvenom odboru.

               (8)

               Članstvom u proširenoj komisiji CCSBT-a također će se promicati dosljednost u pristupu Unije očuvanju u svim oceanima te pojačati njezina predanost dugoročnom očuvanju i održivom iskorištavanju ribolovnih resursa na svjetskoj razini.

               (9)

               Sporazum u obliku razmjene pisama stoga bi trebalo potpisati i privremeno primjenjivati,

         DONIJELO JE OVU ODLUKU:
   Članak 1.
   Odobrava se potpisivanje, u ime Unije, Sporazuma u obliku razmjene pisama između Europske unije i Komisije za očuvanje južne plavoperajne tune (CCSBT) u vezi s članstvom Unije u proširenoj komisiji Konvencije za očuvanje južne plavoperajne tune („Sporazum u obliku razmjene pisama”), podložno postupcima za njegovo sklapanje.
   Tekst Sporazuma u obliku razmjene pisama priložen je ovoj Odluci.
   Članak 2.
   Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u obliku razmjene pisama u ime Unije.
   Članak 3.
   Sporazum u obliku razmjene pisama privremeno se primjenjuje od … (3) do završetka postupaka za njegovo sklapanje.
   Članak 4.
   Ova Odluka stupa na snagu na dan donošenja.

      Sastavljeno u Luxembourgu 20. travnja 2015.

            Za Vijeće

            Predsjednik

         J. DŪKLAVS

      (1)  Odluka Vijeća 98/392/EZ od 23. ožujka 1998. o sklapanju Konvencije Ujedinjenih naroda o pravu mora od 10. prosinca 1982. i Sporazuma o primjeni njezinog dijela XI. od 28. srpnja 1994. od strane Europske zajednice (SL L 179, 23.6.1998., str. 1.).

      (2)  Odluka Vijeća 98/414/EZ od 8. lipnja 1998. o ratifikaciji od strane Europske zajednice Sporazuma o provedbi odredaba Konvencije Ujedinjenih naroda o pravu mora od 10. prosinca 1982. u pogledu očuvanja i upravljanja pograničnim ribljim stokovima i visokomigracijskim ribljim stokovima (SL L 189, 3.7.1998., str. 14.).

      (3)  Glavno tajništvo objavit će datum potpisivanja i datum početka privremene primjene u Službenom listu.